Жертвите на нападението в Лондон вече са пет, задържани са още двама заподозрени
Сн. ЕПА/БГНЕС Британската полиция арестува още двама души по подозрение, че са замесени в нападението край парламента в Лондон, така арестуваните вече са девет. Същевременно полицията съобщи и рожденото име на извършителя на атентата - Ейдриън Ръсел Аджао. След приемането на исляма той се прекръства на Халид Масуд, предаде Ройтерс в петък. В сряда Масуд се вряза с кола в пешеходците на моста Уестминстър, убивайки двама души и ранявайки десетки, след което в оградата на британския парламент и наръга с нож полицай, който по-късно почина. В петък почина още един от ранените на моста – 75-годишен мъж. Така жертвите вече са пет, в това число и самият Масуд, който бе застрелян от полицията. Сред петдесетината ранени 31 са приети в болница, а двама продължават да са в критично състояние. Хиляди хора се събраха снощи на лондонския площад "Трафалгар" на бдение в памет на жертвите на атентата. "Лондончани няма да се оставят да бъдат сплашвани от тероризма. Болните зли мозъци, които опитват да нарушат нашия начин на живот, няма да постигнат целта си", заяви кметът на Садик Хан от стълбите пред Националната галерия. На земята бе изрисувано с тебешир логото на лондонското метро с надпис "Не ни е страх". Изрисувани бяха също три знамена - британското, френското и белгийското. Последните кървави атентати с много жертви преди този в Лондон бяха извършени в Париж и Брюксел. Вероятно "Ислямска държава" е имала контакт с Масуд Шефът на службата за борба с тероризма Марк Роули съобщи, че се проверява дали нападателят е бил ръководен в действията си от други хора. Според източник от правителството на САЩ, цитиран от Ройтерс, Масуд е бил свързан с хора, които искали да се присъединят към джихадистки групировки в чужбина. Пожелалият анонимност източник уточни, че няма доказателства самият Масуд да е пътувал в чужбина, за да се свърже с такива групировки. Според британските медии Халид Масуд е е роден на Коледа 1964 г. като Ейдриън Ръсел Аджао. Той е приел исляма и е пребивавал в Саудитска Арабия в средата на 2000-те години, когато и се е радикализирал. Отгледан е от майка си и е израсъл в Рай, графство Кент. До юни м.г. е живеел в Бирмингам с жена си и трите им деца, казват свидетели, които го описват като "много набожен човек". Той бил известен под различни имена и бил криминално проявен, макар и не за свързани с тероризъм престъпления. Не е ясно какво е работел. За пръв път привлича вниманието на властите през ноември 1983 г. за нанасяне на материални щети, а последното му осъждане е от декември 2003 г. за притежание на нож. Новината, че нападателят в Лондон е роден във Великобритания и е вдъхновен от радикална ислямистка идеология е била напълно предвидима, тъй като той е имал криминално досие, пише "Гардиън". Вестникът отбелязва, че извършителят Халид Масуд е на 52 години, тоест близо два пъти по-възрастен от повечето терористи напоследък. Той е роден навръх Коледа през 1964 г. Бил е отгледан само от майка си и вероятно се е радикалирзирал при неколкократните си престои в затвора. В комюникето, с което "Ислямска държава" (ИД) пое отговорност за акта, джихадистката групировка окачестви Масуд като "войник", откликнал на нейния "призив". Това е признак, че ИД не е имала контакт с него преди убийствата, отбелязва "Гардиън" и припомня, че същата терминология е била използвана за описанието на хора като Омар Матин, който през юни откри огън в нощен клуб във Флорида (и по време на атаката се вричаше във вярност на ИД) и атентатора от Ница през юли Мохамед Булел. Терористичната групировка използва други думи по адрес на извършителите на нападенията в Париж и Брюксел миналата година - до голяма степен обучени, упълномощени и изпратени от ИД от Сирия в Европа, пише изданието. Една от целите на ИД е да произведе впечатление по целия свят. И изявлението, с което поема отговорност за атаката в Лондон, бе огласено на арабски, френски, немски и английски. За това има основания, отбелязва "Гардиън" и ги изрежда: повдигане на спадналия боен дух сред вербуваните съмишленици в Близкия изток и Европа; според джихадистката идеология всеки мюсюлманин по света е лично задължен да брани религията си, без да взема разрешение от авторитет; вербуването на доброволци се базира отчасти на идеята, че те се ангажират да се посветят на нещо, което е от значение и има широк отзвук. "Гардиън" отбелязва, че естеството на терористичната тенденция дава и погрешно впечатление. В четвъртък в Антверпен бе арестуван мъж за опит да блъсне с кола група хора. Той е имал огнестрелно и хладно оръжие. Тази тактика бързо се разпространява през международните граници. И е най-вероятно подражателски ефект, а не плод на световен заговор", заключава лондонският вестник. В друга своя статия "Гардиън" посочва, че към британските служби за вътрешно разузнаване ще бъдат отправяни въпроси за това защо Масуд е излязъл от полезрението им, след като е бил разследван за прояви на екстремизъм и насилие. МИ5 ще разследва защо атентаторът е изпуснат от наблюдение Създаден е екип на МИ5, който да провери защо той е бил снет от наблюдение и да извлече поука от случилото се. Жителка на Бирмингам казва пред вестника, че Масуд е бил "приятен човек" и ревностен градинар, докато живеел със съпругата си и сина си в къща в съседство с нейната. Но през декември 2016 г. семейството внезапно се преместило, казала съседката. Според "Дейли телеграф" доказателствата сочат, че "вълците единаци" проявяват тенденция да действат в глутница. Засега е рано да се говори за самоличността на приближените на Халид Масуд, но знаем, че е роден в Кент и е живял в Западна Англия. И има много белези на атаката и и извършителя, които са в унисон с установената преди това тенденция. Начинът на действие на Масуд е очакван от службите за сигурност и от обществото. Нападения с автомобили и ножове имаше из цяла Европа - миналото лято в Ница и през декември в Берлин, продължава изданието и цитира анализ на британския мозъчен тръст "Хенри Джаксън съсайъти", според който сред лицата, осъдени през периода 1998-2015 г. за свързани с исляма престъпления, 15 на сто са планирали или извършвали пробождане с хладно оръжие или обезглавяване. А делът на извършените нападения с превозни средства е 12 на сто, пише "Дейли телеграф. ИД поема отговорността за кръвопролития като това в Уестминстър, за да прикрие големите си загуби в Сирия и Ирак, твърди "Индипендънт", цитиран от БТА. Вестникът цитира Жан-Марк Рикли от лондонския "Кингс колидж", според когото концепцията за "вълка единак" е сложна, защото в много случаи съществува връзка с вербовчиците или хора от организацията, които могат да бъдат проследени. Ренад Мансур, изследовател по близкоизточна програма на "Чатъм хаус", е също на мнение, че идеята за "вълка единак" е съмнителна, защото въпреки че много от нападателите действат по "своя интуиция" и без напътствия, те често са част от по-широка онлайн или офлайн екстремистка мрежа, включваща роднини или приятели. Полезна ли ви беше тази статия? Ще се радваме, ако подкрепите електронното издание Mediapool.bg, за да може и занапред да разчитате на независима, професионална и честна информационно - аналитична медия. Подкрепете ни